Casa Naţională de Asigurări de Sănătate

ORDIN Nr. 567

din 21 decembrie 2006

privind modificarea Ordinului preşedintelui Casei Naţionale de Asigurări de Sănătate nr. 236/2006 pentru aprobarea Normelor privind condiţiile şi modalitatea de decontare a serviciilor de hemodializă şi dializă peritoneală în sistem ambulatoriu, contractate de Casa Naţională de Asigurări de Sănătate cu furnizorii din sectorul privat, câştigători ai licitaţiei naţionale pentru centrele-pilot

Publicat în: Monitorul Oficial Nr. 47 din 22 ianuarie 2007

    Având în vedere Hotărârea Guvernului nr. 1.487/2004 privind achiziţionarea serviciilor medicale de hemodializă şi dializă peritoneală, Ordinul ministrului sănătăţii nr. 1.718/2004 privind aprobarea Regulamentului de organizare şi funcţionare a unităţilor de dializă publice şi private, Ordinul ministrului sănătăţii şi al preşedintelui Casei Naţionale de Asigurări de Sănătate nr. 1.347/477/2004 privind desemnarea centrelor-pilot pentru contractarea cu operatori privaţi a unor servicii medicale de dializă în regim ambulatoriu, precum şi Referatul de aprobare al Direcţiei programe naţionale curative nr. 1.452 din 29 noiembrie 2006,

    în temeiul Legii nr. 95/2006 privind reforma în domeniul sănătăţii şi al Statutului Casei Naţionale de Asigurări de Sănătate, aprobat prin Hotărârea Guvernului nr. 972/2006,

    preşedintele Casei Naţionale de Asigurări de Sănătate emite următorul ordin:

    Art. I - Normele privind condiţiile şi modalitatea de decontare a serviciilor de hemodializă şi dializă peritoneală în sistem ambulatoriu, contractate de Casa Naţională de Asigurări de Sănătate cu furnizorii din sectorul privat, câştigători ai licitaţiei naţionale pentru centrele-pilot, aprobate prin Ordinul preşedintelui Casei Naţionale de Asigurări de Sănătate nr. 236/2006, publicat în Monitorul Oficial al României, Partea I, nr. 558 din 28 iunie 2006, se modifică şi se completează după cum urmează:

    1. Paragraful întâi al punctului 1.4 va avea următorul cuprins:

    "La nivelul centrelor-pilot se acordă servicii de hemodializă în regim ambulatoriu atât bolnavilor aflaţi constant în evidenţă (bolnav constant), în limita a 152 de şedinţe pentru tratamentul continuu/12 luni, cât şi celor trataţi temporar (bolnav temporar), precum şi servicii de dializă peritoneală bolnavilor aflaţi constant în evidenţă."

    2. Punctul 4.2 va avea următorul cuprins:

    "4.2. Decontarea se face prin tarif/serviciu pentru bolnavii beneficiari de hemodializă, în funcţie de numărul de servicii efectuate (tariful hemodializei) şi, respectiv, o sumă fixă anuală per bolnav supus tratamentului de dializă peritoneală (tariful dializei peritoneale), cu excepţia bolnavului tratat prin ambele proceduri (hemodializă şi dializă peritoneală) şi a bolnavului care începe tratamentul de dializă peritoneală în altă zi decât data de întâi a lunii, pentru care tariful dializei peritoneale devine tarif per bolnav per zi şi se calculează astfel: tariful dializei peritoneale împărţit la 365 de zile x numărul de zile în care s-a efectuat dializa peritoneală (tariful dializei peritoneale/365 x nr. zile cu DP)."
    Art. II - Direcţiile de specialitate din cadrul Casei Naţionale de Asigurări de Sănătate, casele de asigurări de sănătate judeţene şi a municipiului Bucureşti în a căror rază administrativ-teritorială funcţionează centrele-pilot, precum şi furnizorii din sectorul privat, câştigători ai licitaţiei naţionale pentru centrele-pilot, care au contractat cu Casa Naţională de Asigurări de Sănătate serviciile de hemodializă şi dializă peritoneală în sistem ambulatoriu, vor duce la îndeplinire prevederile prezentului ordin.

    Art. III - Prezentul ordin va fi publicat în Monitorul Oficial al României, Partea I.

Preşedintele Casei Naţionale de Asigurări de Sănătate,

Cristian Vlădescu

_____________
